Frederik Bloch Münster (KF), 2025-02-18:
Tak til ordføreren for den bemærkning.
Det er jo klart, at vi ikke er enige om alle værktøjer, men vi er jo trods alt enige om målet, og det er at komme godt igennem den grønne omstilling på en måde, der tjener Danmark bedst.
Tak, formand.
I Danmark har vi længe forsøgt med brede aftaler at skabe de bedst mulige forudsætninger for, at Danmark kan nå sine klimamål og bidrage tilstrækkeligt til opfyldelsen af Parisaftalen.
Nogle gange har det været med succes, andre gange med knap så meget succes, men alt, hvad vi gør og forsøger at gøre sammen, sker ud fra en grundsætning om, at vi skal beskytte nulevende borgere og de fremtidige generationer fra de konsekvenser, der kan komme af klimaforandringerne, små som store, nære som fjerne, og det, der kan ramme os om 5 år, og det, der kan ramme os om 50 år.
Golfstrømmens mulige kollaps er en af de enkeltbegivenheder, der kan få rigtig alvorlige konsekvenser for vores fremtid.
FN's klimapanel IPCC kalder det for en begivenhed, der har lav risiko for at ske, men som har store konsekvenser.
Man kunne fristes til at sige uoverskuelige konsekvenser.
Hvis det sker, vil vi opleve markante temperaturfald, voldsommere vejr og en ændring i vores økonomiske, forsyningsmæssige og sikkerhedsmæssige forhold.
Som minimum mener man FN's Klimapanel og deres klimamodeller, at AMOC med meget stor sandsynlighed vil svækkes gradvis med 30-40 pct. frem mod år 2100.
Det har længe stået klart, at det, vi står over for, ikke kun kan betegnes som global opvarmning, for opvarmning i sig selv kan få klimaet til at udvikle sig i flere retninger lokalt og regionalt.
Historien viser os, at voldsomme klimaforandringer har været en af de største udfordringer for menneskelige civilisationer og økosystemer.
Vores pligt som politikere er derfor at tage ansvar og forberede os på de mulige konsekvenser af et markant koldere dansk og nordisk klima, som et Golfstrømskollaps vurderes at føre med sig.
Et koldere klima vil have vidtrækkende konsekvenser for vores samfund og hele rigsfællesskabet.
Landbruget vil blive ramt af kortere vækstsæsoner og lavere udbytter.
Energiforbruget vil stige drastisk, hvilket vil presse vores forsyningssikkerhed og gøre os endnu mere afhængige af stabil og pålidelig energi, for slet ikke at tale om de logistiske problemer, der vil ramme de fleste sektorer i dagligdagen.
Mange har en tendens til at glemme, at det kontinentale Danmark, den sydlige del af rigsfællesskabet, om man vil, ligger på samme breddegrad som Alaska, ganske vist det sydlige Alaska, men ikke desto mindre Alaska.
Så hvordan undgår vi det scenarie?
Men for at sikre os på kort og lang sigt – både mod de forandringer, vi ser nu, og mod et potentielt kollaps – skal vi klimasikre os tilstrækkeligt og opretholde et robust beredskab.
Vi må også tænke på vores nationale sikkerhed.
Hvis klimaet i Europa forandrer sig så drastisk, vil det føre til migration og et ændret militærstrategisk billede.
Jeg hører visse folk tale om, at kollaps af Golfstrømmen skulle være et hypotetisk scenarie – som om det var mayaernes kalender, der udløb i år 2012.
Til det vil jeg sige, at det her drejer sig om rettidig omhu.
Havtemperaturerne stiger, og det presser Golfstrømmen og dens søskendestrømme.
Vi svækker strømmen med den forurening, vi udsætter Jorden for.
Det er fakta.
Jeg er helt sikker på, at DMI har styr på deres faglighed, men jeg tror også, at selv DMI vil give har ret i, at det er svært at spå om vejret, selv i nærmeste fremtid.
DMI's vejrudsigter har i hvert fald skuffet mig flere gange.
Derfor må vi handle nu og handle ansvarligt for at sikre en tryg fremtid for de kommende generationer.